AVANTPROJECTE DE LLEI DE CONTRACTES DE SERVEIS A LES PERSONES

EXPOSICIÓ DE MOTIUS

I

Entre els serveis que presten les administracions públiques destaquen els anomenats serveis d’atenció a les persones, per tractar-se d’un ampli ventall de serveis i prestacions que tenen com a finalitat el benestar i la millora de la qualitat de vida de la ciutadania, amb una especial atenció cap els col·lectius més fràgils i vulnerables. A grans trets, en aquest àmbit s’hi inclouen un conjunt de serveis vinculats a l’educació, els serveis socials i de salut com ara les escoles bressol, els casals infantils i de joves, les ludoteques, els menjadors escolars, les colònies, l’atenció domiciliària a la gent gran, els casals de gent gran, els hospitals de dia per a persones amb discapacitat, el suport a la llar o els assistents personals, els recursos residencials, els centres de dia, els programes de mediació en l’àmbit penal o bé els anomenats serveis comunitaris o de cohesió social, que sovint es desenvolupen per mitjà de contractes amb entitats d’iniciativa social o d’economia social, que en resulten adjudicatàries prèvia la corresponent licitació en règim de lliure concurrència.

Tots aquests serveis en l’actualitat han esdevingut un complement imprescindible de les prestacions que constitueixen el Sistema Públic de Serveis Socials i el Sistema Sanitari Integral d’Utilització Pública de Catalunya (SISCAT), els quals queden fora de l’objecte d’aquesta llei i la prestació dels quals es regula per la seva legislació específica.

Els serveis a les persones constitueixen un grup de serveis transversals, molt vinculats al context cultural i a l’entorn dels destinataris, que s’adrecen a les persones i que tenen com a component principal les persones que els presten, característiques que fan d’aquest sector un àmbit que requereix una regulació específica diferent del règim general de contractació pública.

II

Així ho ha entès també el dret europeu. La Directiva 2014/23/UE, del Parlament Europeu i del Consell, de 26 de febrer de 2014, relativa a l’adjudicació de contractes de concessió, i la Directiva 2014/24/UE, del Parlament Europeu i del Consell, de 26 de febrer de 2014, sobre contractació pública i per la qual es deroga la Directiva 2004/18/CE, dediquen una especial atenció al sector dels serveis socials i anàlegs i reconeixen la importància i especificitat d’aquests serveis, els quals no presenten un interès transnacional ni per raó de la quantia ni pel fet que, com s’ha dit, són serveis molt vinculats al context cultural de cada estat. El dret europeu atorga, per tant, una àmplia llibertat als estats membres per establir el règim jurídic que considerin més adient a la naturalesa i finalitat d’aquests serveis, règim que pot ser tant de naturalesa contractual com no contractual.

La Directiva 2014/23/UE, del Parlament Europeu i del Consell, de 26 de febrer de 2014, relativa a l’adjudicació de contractes de concessió, és aplicable a les concessions de serveis d’un valor igual o superior a 5.186.00 euros. Per la seva banda, la Directiva 2014/24/UE, del Parlament Europeu i del Consell, de 26 de febrer de 2014, sobre contractació pública i per la qual es deroga la Directiva 2004/18/CE, és aplicable als contractes públics de serveis socials i altres serveis específics que enumera el valor estimat dels quals és igual o superior a 750.000 euros.

Des del punt de vista de les competències de la Generalitat de Catalunya en els serveis a les persones, l’article 162.1 de l’Estatut d’Autonomia de Catalunya li atribueix, en matèria de sanitat i salut pública, la competència exclusiva sobre l’organització, el funcionament intern, l’avaluació, la inspecció i el control de centres, serveis i establiments sanitaris.

L’article 162.3 de l’Estatut d’Autonomia de Catalunya preveu que correspon a la Generalitat la competència compartida en l’ordenació, la planificació, la determinació, la regulació i l’execució de les prestacions i els serveis sanitaris, sociosanitaris i de salut mental de caràcter públic a tots els nivells i per a tots els ciutadans.

L’article 166 de l’Estatut d’Autonomia de Catalunya atribueix a la Generalitat la competència exclusiva en matèria de serveis socials.

I, l’article 168 de l’Estatut d’Autonomia de Catalunya estableix que correspon a la Generalitat la competència executiva de la legislació de l’Estat en matèria penitenciària, que inclou, en tot cas, la totalitat de la gestió de l’activitat penitenciària a Catalunya.

En aquest marc, la Generalitat de Catalunya, d’acord amb les competències atribuïdes i, en especial, amb la competència exclusiva en matèria de serveis socials que li atribueix l’article 166 de l’Estatut d’Autonomia de Catalunya, ha desenvolupat el règim jurídic no contractual dels serveis socials mitjançant el Decret-llei 3/2016, de 31 de maig, de mesures urgents de contractació pública, les disposicions addicionals del qual han regulat el règim de concertació social.

Resta per tant la regulació del règim contractual per als serveis a les persones amb subjecció als principis i criteris establerts a la Directiva 2014/24/UE, del Parlament Europeu i del Consell, de 26 de febrer de 2014, sobre contractació pública i per la qual es deroga la Directiva 2004/18/CE. A diferència del règim general, en aquest àmbit la Directiva només imposa els principis de transparència i igualtat, però no el de lliure concurrència, la qual cosa permet establir regles específiques en la selecció dels proveïdors d’aquests serveis. Aquestes regles, com assenyala la Directiva, han de permetre garantir que la prestació es durà a terme amb criteris de qualitat, continuïtat, accessibilitat, exhaustivitat i disponibilitat, que sigui assequible i que tingui en compte les diferents categories d’usuaris, els col·lectius més desafavorits i vulnerables, la participació dels usuaris i la innovació. En definitiva, la selecció dels proveïdors d’aquests serveis ha de tenir com a objectiu assegurar que la prestació es durà a terme amb la màxima qualitat i que s’adapta a les necessitats dels seus potencials destinataris.

III

A Catalunya, la preocupació dels poders públics per la prestació i contractació d’aquests serveis no és una novetat. En aquest sentit, el desembre del 2015 es va signar un “Codi de bones pràctiques en la prestació dels serveis d’atenció a les persones” per la Generalitat de Catalunya, els dos sindicats majoritaris (CCOO de Catalunya i UGT Catalunya) i vuit entitats – La Confederació, Patronal del Tercer Social de Catalunya; La Unió, Associació d’Entitats Sanitàries i Socials; ACRA, Associació Catalana de Recursos Assistencials; ACESAP, Associació Catalana d’Empreses de Serveis d’Atenció a la Persona (actualment dissolta); ASADE, Asociación de Empresas de Ayuda a Domicilio Estatal; UPIMIR, Unió de Petites i Mitjanes Residències; ACELLEC, Associació Catalana d’Empreses del Lleure, l’Educació i la Cultura, i la Taula del Tercer Sector Social de Catalunya. El Codi expressa la voluntat d’establir un model de contractació pública d’aquests serveis per a les administracions públiques de Catalunya basat en la promoció de la qualitat, la professionalitat i el respecte de les condicions laborals de les persones que presten aquests serveis, l’impuls de l’estabilitat en l’ocupació i la inserció social de determinats col·lectius, la garantia de l’ús eficient dels recursos públics i la preservació d’aquest sector d’activitat a través d’un model que no tingui únicament en compte el preu en l’adjudicació del contracte.

Aquestes mateixes finalitats i, molt especialment, la promoció de la qualitat, l’expertesa, la professionalitat i l’especialitat de les entitats prestadores d’aquests serveis i la seva adaptació a les necessitats dels usuaris, són les que inspiren aquesta llei.

IV

La Llei s’estructura en cinc capítols, dues disposicions addicionals, quatre disposicions finals i tres annexos.

El capítol I determina l’objecte i l’àmbit d’aplicació de la llei. Com s’ha dit, la finalitat de la llei és l’establiment d’un règim específic de contractació pública per als serveis d’atenció a les persones, és a dir, els serveis socials, comunitaris, sanitaris i d’altres, al qual queden subjectes tots els poders adjudicadors de les administracions públiques de Catalunya, tant l’administració de la Generalitat de Catalunya com les administracions locals, i el seus respectius sectors públics.

La Llei preveu que aquests serveis es puguin qualificar com a contractes de serveis o com a contractes de concessió de serveis. Pel que fa a la tipologia de prestacions, es limiten a l’àmbit de la salut, els serveis socials i els serveis comunitaris o aquells serveis que els complementen, i que estan vinculats en tot cas a l’atenció directa a les persones, amb la voluntat expressa de no incloure tots els serveis previstos a la Directiva 2014/24/UE, de 26 de febrer de 2014, sinó només aquells la prestació principal dels quals té una relació directa amb els àmbits esmentats.

El capítol II estableix els principis aplicables al règim contractual dels serveis a les persones, que són els previstos a la Directiva 2014/24/UE, de 26 de febrer de 2014: transparència, igualtat i no discriminació. L’adjudicació d’aquests serveis ha de complir amb els principis de qualitat, continuïtat, accessibilitat, assequibilitat o disponibilitat i exhaustivitat.

Així mateix, es preveuen uns requisits específics de solvència econòmica, financera i tècnica, que assegurin l’expertesa i l’especialitat dels proveïdors dels serveis i la responsabilitat social de les empreses i entitats que els presten, en relació a l’objecte del contracte.

Pel que fa al pressupost del contracte, aquest ha d’incloure tots els costos directes i indirectes de la prestació, entre els quals hi han de figurar necessàriament els costos salarials, els de seguretat social, els de formació permanent obligatòria, els d’assegurances, els de prevenció de riscos laborals i els de vigilància i de salut o altres, com derivats de la necessitat d’uniformitat del personal mínim necessari per a l’execució del contracte, essent d’aplicació per al càlcul del cost el que estableixi el conveni col·lectiu majoritari o de referència d’aplicació al sector que correspongui. D’aquesta manera, en aquells contractes en els quals és necessària mà d’obra intensiva, es desincentiva la presentació de proposicions en les quals el pes de la baixa econòmica recaigui en les condicions de treball de les persones treballadores, doncs el pressupost s’ajusta a la realitat de la tipologia de servei.

El capítol III regula la selecció del contractista d’acord amb els objectius i la finalitat de la llei. En aquest sentit la selecció del contractista incorpora la possibilitat de tenir en compte i valorar la responsabilitat social de les empreses o entitats licitadores segons la seva solvència, experiència i expertesa. Preveu també la possibilitat de valorar de forma prèvia i eliminatòria el projecte o proposta metodològica i prohibeix de forma expressa l’ús del procediment de subhasta o bé un procediment en què l’únic criteri de valoració sigui el preu.

La llei dedica una especial atenció a la fixació dels criteris de valoració de les proposicions, establint que la valoració del preu no pugui ser superior al 50% del total de la puntuació. També es preveu de forma opcional que es pugui establir un sistema de valoració pel qual s’estableixi un preu fix, no susceptible de baixa econòmica, de forma que la competència entre licitadors es limiti als criteris de qualitat.

En la línia ja iniciada amb el Decret-llei 3/2016, de 31 de maig, de mesures urgents en matèria de contractació pública, un dels objectius de la llei és el de simplificar i agilitar els procediments contractuals i, en aquest sentit, s’estableix que només han d’acreditar la solvència els licitadors proposats com a adjudicataris. També s’estableix l’ús de mitjans electrònics amb caràcter preferent.

El capítol IV regula la fase d’execució del contracte i conté algunes de les principals novetats de la llei. Es reforça la figura del responsable del contracte, que pot tenir la condició d’autoritat, i se li atribueixen importants funcions de seguiment, verificació i control de l’execució contractual. Cal tenir en compte que els contractes compresos en l’objecte de la Llei han d’incloure condicions especials d’execució, entre les quals, en funció de l’objecte, n’hi ha de control de la qualitat i de valoració dels usuaris, vinculades a la igualtat home-dona i mesures de sostenibilitat o vinculades a l’alimentació de proximitat o ecològica.

El control d’execució s’assegura amb mecanismes concrets, com els informes periòdics d’avaluació, les inspeccions administratives i tècniques, les auditories de qualitat i l’informe final d’execució.

Finalment, la Llei regula la possibilitat d’intervenció del servei en el cas que es produeixi una causa de resolució contractual i mentre no es pugui licitar i adjudicar un nou contracte.

El darrer i cinquè capítol de la Llei concreta el catàleg de prestacions que inclouen els serveis sanitaris, els serveis socials i comunitaris i els diferents serveis accessoris a aquests, que conformen l’àmbit d’aplicació de la llei i les disposicions especials relatives a aquestes prestacions, com per exemple, requisits específics de solvència, o de valoració, i condicions especials d’execució que es poden exigir per a cada prestació.

La llei preveu també la possibilitat d’una reserva contractual a favor de les entitats d’economia social i que en l’actualitat són cooperatives, societats laborals, associacions sense ànim de lucre i mutualitats que tinguin com a finalitat social el servei públic, i a d’altres entitats que tinguin la mateixa finalitat i acreditin que els treballadors, usuaris o associats formen part de les estructures de direcció o de propietat i tenen capacitat d’influència i que els beneficis que obtenen es reinverteixen a la finalitat de l’entitat o es redistribueixen entre els treballadors o associats en funció del treball o de l’activitat aportada. Aquestes reserves tindran una durada màxima de tres anys.

Finalment, la llei estableix la supletorietat de la legislació bàsica i de la legislació catalana en matèria de contractació pública.

CAPÍTOL I. OBJECTE I ÀMBIT D’APLICACIÓ

Article 1 Objecte i finalitat

L’objecte d’aquesta Llei és la regulació, en el marc de les competències de la Generalitat de Catalunya, del règim específic de contractació pública en l’àmbit dels serveis socials, comunitaris, sanitaris i altres serveis a les persones delimitats al Capítol V.

Article 2. Àmbit d’aplicació subjectiu

Aquesta Llei s’aplica als poders adjudicadors de les administracions públiques de Catalunya i del seu sector públic.

Article 3. Àmbit d’aplicació objectiu

Queden subjectes a la Llei, els contractes del sector públic qualificats de serveis i de concessió de serveis, que tinguin per objecte alguna de les prestacions que es defineixen al Capítol V i que estiguin incloses en algun dels codis CPV que consten a l’Annex I d’aquesta Llei, amb independència del seu valor estimat.

S’exclouen de l’àmbit d’aplicació d’aquesta Llei la prestació dels serveis esmentats mitjançant formes no contractuals de gestió o finançament, com els concerts sanitaris, educatius i socials, i les gestions delegades entre d’altres, que estiguin regulades en normes d’àmbit sectorial, així com els encàrrecs de gestió que es facin amb mitjans propis.

CAPÍTOL II. DISPOSICIONS GENERALS

Article 4. Principis

4.1 La contractació de serveis a les persones, en l’àmbit d’aquesta Llei, es regeix pels principis generals de la contractació pública de transparència, publicitat, igualtat i no discriminació i pels principis que estableix la normativa sectorial en matèria de salut, serveis socials o de l’àmbit sectorial que correspongui.

En qualsevol cas, els contractes de serveis a les persones que s’adjudiquin d’acord amb aquesta llei, han de garantir els principis de qualitat, continuïtat, accessibilitat, assequibilitat, disponibilitat i exhaustivitat en la prestació dels serveis.

4.2 Als efectes d’aquesta llei, s’entén per:

a) Qualitat: El grau en què s’acompleixen les exigències del servei i dels usuaris.

b) Continuïtat: La prestació regular del servei, sense interrupcions, excepte les que estiguin establertes prèviament d'acord amb la naturalesa de les necessitats que s'han de satisfer.

c) Accessibilitat: L'accés al servei sense cap mena de discriminació, especialment a les persones amb alguna discapacitat, en els termes establerts per la legislació aplicable.

d) Assequibilitat: La prestació del servei tenint en compte que els usuaris puguin assumir-ne els costos d’utilització.

e) Disponibilitat: El grau d’immediatesa i facilitat d’utilització del servei per part dels usuaris en el moment en què el requereixin.

f) Exhaustivitat: La prestació del servei tenint en compte i preveient les diferents situacions que puguin succeir.

Article 5. Requisits de solvència

5.1 En els contractes objecte d’aquesta Llei, els òrgans de contractació han de tenir en compte, a l’hora de definir els requisits de solvència econòmica, financera i tècnica i professional necessaris per a contractar, el següent:

a) En cap cas es pot exigir com a requisit de solvència econòmica i financera un volum de negoci mínim anual superior al doble del valor estimat del contracte.

b) En la contractació dels serveis qualificats com a principals pels articles 26 i 30 d’aquesta Llei, el contractista ha de tenir un volum anual de negoci específic dedicat a l’objecte del contracte igual o superior al 60%, en relació amb el total de la facturació del darrer any.

5.2 Els requisits de solvència poden tenir el caràcter de condicions especials d’execució, i qualificar-se com a obligacions essencials.

5.3 En cas que s’estableixin criteris de selecció prèvia dels licitadors, d’acord amb el que estableix l’article 11 d’aquesta llei, s’haurà de tenir en compte la responsabilitat social dels licitadors, en algun dels aspectes següents:

a) Les condicions laborals i les mesures d’igualtat de gènere de les persones treballadores de l’empresa o entitat.

b) Les mesures de responsabilitat ambiental.

c) Les mesures d’inserció laboral de persones en risc d’exclusió que apliqui l’empresa o entitat.

d) El compliment de la legislació tributària i, específicament, que no realitzin operacions financeres contràries a la normativa tributària en països que no tinguin normes sobre control de capitals i siguin considerats paradisos fiscals per la Unió Europea.

Article 6. Acreditació de la solvència

Només han d’acreditar la solvència els licitadors proposats com a adjudicataris. Els mitjans d’acreditació de la solvència han de ser preferiblement certificats oficials o d’entitats independents, sens perjudici que l’òrgan de contractació pugui incloure en la documentació que regeix el contracte altres documents acreditatius, d’acord amb la legislació vigent.

Article 7. Pressupost base de licitació

7.1 L’òrgan de contractació ha de calcular el pressupost tenint en compte el preu general del mercat, que ha d’incloure tots els costos directes i indirectes de la prestació, entre els quals hi han de figurar necessàriament els costos salarials, els de seguretat social, els de formació permanent obligatòria, els d’assegurances, els de prevenció de riscos laborals i els de vigilància a la salut i – si escau-, els derivats de la necessitat d’uniformitat del personal mínim necessari per a l’execució del contracte.

7.2 Aquests costos s’han de calcular en base al que estableixi el conveni col·lectiu majoritari o de referència d’aplicació al sector que correspongui.

Article 8. Preu

8.1 En els contractes de prestació de serveis de tracte successiu es pot establir un sistema de variació de preu per objectius en funció del compliment o incompliment de determinats nivells de qualitat. En aquests casos, el pressupost del contracte ha de ser el previsible per al cas de màxim compliment de tots els nivells de qualitat.

8.2 En els contractes qualificats com de serveis es poden incloure com a part de la contraprestació del contractista, les aportacions dels usuaris en forma de tarifa, taxa o preu públic, que podrà percebre directament el contractista.

CAPÍTOL III. SELECCIÓ DEL CONTRACTISTA

Article 9. Selecció del contractista

9.1 La forma ordinària de selecció del contractista en els contractes subjectes a aquesta llei és la que s’estableix en aquest capítol. En cap cas es poden licitar aquests contractes mitjançant el sistema de subhasta ni es pot tenir en compte com a criteri únic de valoració el preu.

9.2 En aquests contractes es poden utilitzar també tècniques de contractació agregada com l’acord marc i el sistema dinàmic de contractació a excepció de la subhasta electrònica.

Article 10. Procediment de selecció

10.1 Els licitadors han de manifestar, mitjançant el Document Europeu Únic de Contractació (DEUC), que compleixen els requisits de solvència establerts per a la prestació del servei, i presentar una proposta tècnica i econòmica, d’acord amb el model i en els termes que estableixi el plec de clàusules del contracte.

10.2 L’òrgan de contractació valora la proposta tècnica i econòmica d’acord amb els criteris establerts prèviament, i comprova que el licitador que presenti la millor proposició compleix els requisits de solvència.

Article 11. Selecció prèvia de licitadors

11.1 En cas que la prestació objecte del contracte ho requereixi perquè afecti persones vulnerables, o comporti una especialització o experiència determinada per raó de la seva complexitat, prèvia justificació en l’expedient, es pot portar a terme una selecció prèvia de licitadors, en base al nivell d’expertesa, qualificació o experiència manifestat en el DEUC d’acord amb el que s’expressa a continuació

11.2 En aquests supòsits, en l’anunci de licitació s’ha de fer constar que es farà una selecció prèvia entre els licitadors presentats, en base a les seves capacitats. En el plec o document que regeix la contractació es concreten els criteris objectius que es tenen en compte per a la selecció, i el llindar de puntuació o el nombre màxim de licitadors que poden accedir a la fase d’obertura i valoració de proposicions. Entre els criteris de selecció s’ha de valorar algun dels que estableix l’apartat 3 de l’article 5 en relació a la responsabilitat social de l’empresa o entitat, i es pot valorar que la qualificació de l’entitat sigui la d’una entitat d’economia social.

11.3 Els licitadors han de concretar les seves capacitats en relació amb els nivells mínims exigits i en base als criteris objectius establerts, amb la presentació del model de DEUC i altres documents declaratius, si escau, i presentar una proposta tècnica i econòmica, d’acord amb el model i en els termes que estableixi el plec de clàusules del contracte.

11.4 La mesa de contractació analitza, en primer lloc, les capacitats dels licitadors d’acord amb els criteris i la puntuació establerta, i només valora les propostes tècnica i econòmica dels licitadors que superin els llindars mínims de puntuació establerts o dels millor puntuats segons el nombre màxim establert. En cas que cap licitador superi els llindars mínims es pot declarar la licitació deserta o bé valorar les propostes dels dos licitadors més ben puntuats. Si només supera el llindar un licitador es pot valorar també la proposta del segon licitador més ben puntuat. Abans de valorar les propostes tècnica i econòmica, la mesa de contractació ha de comprovar que els licitadors seleccionats compleixen la solvència, experiència i expertesa declarada.

11.5 La puntuació obtinguda en la fase de selecció es publica a la Plataforma de Serveis de Contractació Pública de Catalunya i es comunica individualment als licitadors. La mesa de contractació pot donar un termini no inferior a 48 hores als licitadors per tal que aclareixin o esmenin possibles errades, i presentin la documentació addicional que considerin. La puntuació obtinguda en la fase de selecció prèvia no es pot acumular, ni tenir en compte per a valorar la proposició.

Article 12. Proposta o projecte metodològic

L’òrgan de contractació pot establir que els licitadors presentin una proposta o projecte metodològic, que s’ha de presentar sempre en sobre independent, el qual s’obre i es valora de forma prèvia a les propostes tècnica i econòmica. En el plec o document que regeix la contractació s’estableix el llindar mínim de puntuació per sota del qual el licitador no pot optar a l’adjudicació. En aquests supòsits no es pot utilitzar el sistema de selecció prèvia del licitador. En cas que no hi hagi cap licitador que superi el llindar mínim es valoraran les propostes tècnica i econòmica dels dos licitadors més ben puntuats, i si només n’hi ha un, es valora també la proposta del segon licitador més ben puntuat

Article 13. Publicitat

L’anunci de licitació es publica a la Plataforma de Serveis de Contractació Pública de Catalunya d’acord amb el model vigent. En cas que el valor estimat del contracte a licitar sigui d’import igual o superior 750.000 €, l’anunci es publica també al Diari Oficial de la Unió Europea, al Diari Oficial de la Generalitat de Catalunya i, si escau, al Butlletí Oficial de la província que correspongui o al Butlletí Oficial de l’Estat.

El contingut dels anuncis és el que s’estableix a l’Annex III d’aquesta Llei.

Article 14. Accés a la licitació

14.1 Les entitats o empreses que volen accedir a una licitació han de presentar, dins el termini que s’estableixi a l’anunci de licitació la documentació següent:

a) El Document Europeu Únic de Contractació degudament complimentat.

b) La proposició tècnica, d’acord amb el model que estableixi l’òrgan de contractació.

c) La proposició econòmica, d’acord amb el model que estableixi l’òrgan de contractació.

14.2 Les proposicions tècnica i econòmica es presenten sempre en sobres separats. El DEUC es pot presentar en el mateix sobre que la proposició tècnica si no s’estableix la selecció prèvia de licitadors, que regula l’article 11.

14.3 El termini mínim de finalització de presentació de les proposicions, no pot ser inferior a 15 dies hàbils a comptar de l’endemà de la data de publicació a la Plataforma de Serveis de Contractació Pública de Catalunya. En cas que es publiqui al Diari Oficial de la Unió Europea, el termini no pot ser inferior a 35 dies hàbils des de la tramesa de l’anunci.

Article 15. Mesa de contractació

L’òrgan de contractació està assistit d’una mesa de contractació de la qual en poden formar part, a més dels membres que estableixi la legislació vigent, una o més persones expertes en la matèria objecte del contracte, que han de ser personal al servei de qualsevol administració, o persones en representació d’universitats, corporacions públiques, federacions o associacions d’entitats empresarials, socials o sindicals. La persona o persones expertes no poden formar part ni com a empleats ni com a directius, propietaris, o assessors d’entitats o empreses que puguin ser licitadores del contracte.

Article 16. Criteris de valoració de les proposicions

16.1 En els contractes objecte d’aquesta Llei, els òrgans de contractació han de tenir en compte, a l’hora de definir els criteris de valoració de les proposicions, el que s’estableix als apartats següents.

a) Respecte del preu:

- Ha de comparar les diferents ofertes entre elles i amb el pressupost de licitació.

- No pot ser superior a un 50% del total de la puntuació.

- Ha de tenir en compte els costos relatius al cicle de vida, sempre que sigui possible segons la naturalesa de la prestació.

- L’òrgan de contractació pot establir un preu fix respecte del qual les empreses licitadores no puguin presentar una baixa econòmica, de manera que competeixin només en funció de criteris de qualitat, d’acord amb el sistema de valoració que s’estableix en aquesta Llei.

b) Pel que fa a la resta de criteris, s’ha de valorar la satisfacció de les necessitats públiques d’acord amb tots o algun d’aquests principis:

- La qualitat, l’accessibilitat i l’exhaustivitat del servei a prestar

- La continuïtat en la prestació

- L’assequibilitat i disponibilitat per als usuaris

- Les propostes d’innovació

En el plec o document que regeix la contractació s’ha de concretar la forma en què es valoren i puntuen cada un d’aquests conceptes i prioritzar els criteris objectivables.

16.2 La valoració ha de comparar el preu ofert amb la proposta tècnica, de manera que es consideri millor oferta la que tingui la millor relació entre el preu ofert i la proposta tècnica més avantatjosa. Les valoracions han d’atorgar la puntuació més alta a la millor proposta, tant tècnica com econòmica, i puntuar la resta de proposicions de forma proporcional. El sistema d’atorgament de la puntuació de la proposta tècnica i la proposta econòmica ha de ser equivalent.

Article 17. Proposicions desproporcionades

17.1 L’òrgan de contractació ha d’establir sempre, en el plec o document que regeix la contractació, en quins supòsits i en base a quins criteris es considera que una proposició té el caràcter de desproporcionada.

17.2 El licitador afectat per haver presentat una proposició desproporcionada, ha de justificar l’adequació dels salaris del personal a la prestació objecte del contracte, i l’òrgan de contractació pot apreciar l’existència d’oferta desproporcionada si considera que aquests salaris no garanteixen la qualitat i continuïtat requerida en l’execució del contracte.

17.3 En el cas que l’oferta es consideri anormalment baixa o desproporcionada per incompliment de les obligacions de dret laboral, la proposició s’haurà de rebutjar.

Article 18. Tramitació

18.1 En la tramitació d’aquests contractes s’han d’aplicar les mesures de gestió eficient del Decret-Llei 3/2016, de 31 de maig, de mesures urgents en matèria de contractació pública, o norma que el substitueixi, en tot allò no contradictori amb aquesta llei, i d’acord amb el que s’estableix en els apartats següents, a excepció del termini màxim de tramitació.

18.2 L’òrgan de contractació pot unificar en un sol document les prescripcions jurídiques i administratives i les prescripcions tècniques, que en tot cas han de publicar-se a la Plataforma de Serveis de Contractació Pública de Catalunya juntament a l’anunci de licitació.

18.3 Els procediments es tramiten preferentment de forma electrònica.

18.4 El resultat de l’anàlisi de la solvència i capacitat es publica a la Plataforma de Serveis de Contractació Pública de Catalunya.

18.5 La proposició tècnica no es pot obrir fins que hagin transcorregut com a mínim 48 hores des de la publicació del resultat de l’anàlisi de solvència i capacitat. La proposició econòmica només es pot obrir un cop valorada i puntuada per la mesa de contractació la proposta tècnica.

18.6 L’informe de valoració de la proposició tècnica s’ha de publicar íntegre a la Plataforma de Serveis de Contractació Pública de Catalunya, sens perjudici que els licitadors puguin tenir accés al contingut de les proposicions tècnica i econòmica presentades per la resta de licitadors un cop obertes per la mesa de contractació. Aquest accés pot ser virtual, mitjançant una publicació restringida o comunicació electrònica i estar limitat pel que estableixi la legislació vigent en matèria de protecció de dades o la legislació de contractes pel que fa a la confidencialitat. L’òrgan de contractació ha de vetllar per tal que els models de proposició no comportin haver d’incloure dades personals.

18.7 La mesa de contractació, en l’informe que proposi l’adjudicació, ha de concretar i motivar per a cada proposició presentada la puntuació atorgada per cada criteri.

Article 19. Adjudicació

L’adjudicació es publica a la Plataforma de Serveis de Contractació Pública de Catalunya. En cas que el valor estimat del contracte sigui d’import igual o superior 750.000 €, l’anunci es publica també al Diari Oficial de la Unió Europea, al Diari Oficial de la Generalitat de Catalunya i, si escau, al Butlletí Oficial de la província que correspongui o al Butlletí Oficial de l’Estat i es notifica a tots els licitadors.

El contingut dels anuncis és el que s’estableix a l’Annex III d’aquesta Llei.

CAPÍTOL IV. EXECUCIÓ DELS CONTRACTES

Article 20. Responsable del contracte

20.1 En els contractes objecte d’aquesta llei, l’òrgan de contractació ha de nomenar una persona responsable del contracte, que per al cas que sigui funcionari públic, tindrà atribuïda la condició d’autoritat.

20.2 El plec de clàusules o document contractual determina les facultats concretes de control d’execució que s’atribueixen al responsable del contracte, que com a mínim són les següents:

- Actuar com a representant de l’òrgan de contractació en les relacions amb el contractista, ser l’únic interlocutor vàlid per donar les instruccions d’execució al representant del contractista, i proposar la interpretació del contracte a l’òrgan de contractació.

- Fer el seguiment del compliment del contracte, mitjançant controls i informes periòdics.

- Verificar el compliment de les condicions especials d’execució, inclòs el manteniment dels requisits de solvència del contractista i dels subcontractistes.

- Informar sobre els incompliments contractuals i proposar a l’òrgan de contractació la imposició de penalitats o la resolució del contracte, si escau.

- Proposar a l’òrgan de contractació modificacions i pròrrogues del contracte.

- Donar la conformitat a les factures i emetre l’informe final d’execució del contracte i liquidació, en base als certificats d’execució.

20.3 En el marc de les funcions d’assistència i cooperació amb els ens locals i d’acord amb el que estableixi la vigent legislació, els òrgans supramunicipals i el departament competent en matèria d’administració local, han d’assistir els municipis que ho requereixin en les funcions del responsable del contracte.

20.4 L’òrgan de contractació pot nomenar una comissió de seguiment com a responsable del contracte, amb les mateixes funcions i requisits.

20.5 L’òrgan de contractació, en cas que s’aparti d’alguna proposta del responsable contracte en el seu àmbit de competències, ha de motivar la seva decisió.

Article 21. Condicions d’execució

21.1 En els contractes objecte d’aquesta Llei, els òrgans de contractació han d’incloure condicions especials d’execució, que es poden qualificar com a obligacions essencials, que assegurin que els serveis contractats es presten en condicions de qualitat, continuïtat, accessibilitat, disponibilitat, exhaustivitat i innovació, tenint en compte el que s’estableix en aquest article i en les disposicions especials del capítol V.

21.2 S’inclouran com a condicions especials d’execució dels contractes:

21.2.1 L’obligació del contractista de nomenar un representant, que actuï com a únic interlocutor amb el responsable del contracte.

21.2.2 En els contractes en que s’exigeixi l’aportació d’un nombre determinat de persones per a l’execució del contracte, s’inclouran condicions especials vinculades al manteniment de l’estabilitat laboral en el servei, que es pot concretar en una durada mínima dels contractes laborals igual o superior a la vigència del contracte, o en el manteniment de les condicions laborals, sempre que no s’hagi requerit com a supòsit de solvència, d’acord amb l’article 5 el pagament de salaris no inferiors als corresponents al conveni de referència del sector corresponent de l’activitat que es contracti.

21.2.3 Quan l’òrgan de contractació ho consideri convenient per a garantir la continuïtat i qualitat del servei, exigir al contractista la subrogació de tot o part del personal que estigui executant el contracte en el moment de la licitació o l’establiment de protocols d’actuació o sistemes de garantia per a situacions que puguin posar en perill la continuïtat del servei.

21.2.4 Mesures de control de la qualitat i de valoració dels usuaris.

21.2.5 Mesures ambientals, d’eficiència energètica, o vinculades a l’alimentació de proximitat i ecològica quan escaigui, segons l’objecte del contracte.

21.2.6 Mesures vinculades a la igualtat de gènere en els termes de la legislació vigent.

21.2.7 Condicions d’execució destinades a la integració social, com l’obligació contractar persones amb risc d’exclusió o subcontractar prestacions accessòries a entitats o empreses d’inserció, sempre que el nombre de persones destinades a l’execució del contracte, la tipologia de la prestació o l’existència de prestacions accessòries ho permetin.

Article 22. Subcontractació

22.1 El règim de subcontractació s’indica al plec o document que regeix la contractació, d’acord amb el que estableixen els apartats següents i l’article 30.1 per als contractes de serveis sanitaris.

22.2 Només s’admet la subcontractació de parts accessòries de la prestació principal. El subcontractista no pot subcontractar l’execució de la prestació principal amb cap altra empresa o entitat

22.3 L’òrgan de contractació pot exigir en el plec o document que regeix la contractació la subcontractació de determinades prestacions accessòries amb empreses o entitats especialitzades.

22.4 Els licitadors han de fer constar en la seva proposició les prestacions que es proposen subcontractar i l’empresa o empreses subcontractistes, que han de tenir els requisits de solvència necessaris per a l’execució de la part de la prestació que es subcontracti, i han de complir les obligacions aplicables en matèria laboral.

22.5 El responsable del contracte controla el correcte compliment del contracte per part dels subcontractistes, i en cas que detecti incompliments pot proposar a l’òrgan de contractació que exigeixi al contractista principal la seva substitució o que assumeixi directament l’execució.

Article 23 Control d’execució

23.1 Els contractes objecte d’aquesta Llei estan sotmesos a controls d’execució que porta a terme o supervisa el responsable del contracte. Determinades actuacions d’inspecció o auditoria tècnica es poden atribuir a altres òrgans de l’administració, d’acord amb les seves funcions i competències.

23.2 El plec de clàusules o document que regeixi la contractació estableix els mecanismes concrets de control d’execució, que en qualsevol cas inclouen informes periòdics d’avaluació; l’informe final d’execució del responsable del contracte; i enquestes de satisfacció o bústies de suggeriments, queixes o reclamacions dels usuaris.

23.3 També es poden incloure com a mecanismes de control d’execució, inspeccions administratives i tècniques i auditories de qualitat que elaboren els serveis tècnics de l’administració contractant. En cas que no es disposi de mitjans suficients, es poden encarregar a altres administracions o a empreses especialitzades, que en cap cas poden ser competidores del contractista.

Article 24 Incompliments

Sens perjudici dels supòsits de penalitat i de prohibició de contractar que estableix la legislació vigent, els incompliments de contracte vinculats a la qualitat de la prestació o al tracte amb les persones usuàries han de constar en el plec o document que regeixi la contractació com infraccions greus, que poden donar lloc a prohibició de contractar.

Article 25 Causa específica de resolució

A més de les que estableix la legislació vigent, es pot establir al plec o document que regeixi la contractació com a causa específica de resolució dels contractes regulats per aquesta Llei, els reiterats resultats negatius en les enquestes o auditories de satisfacció dels usuaris.

Article 26 Intervenció del servei

26.1 Quan es produeixi una causa de resolució contractual que impedeixi o dificulti la prestació, en condicions òptimes, d’un servei qualificat com a servei públic o d’interès general, per tal d’assegurar-ne la continuïtat, el poder adjudicador insta la resolució del contracte d’acord amb la legislació vigent, i pot intervenir el servei, prèvia audiència al contractista, per alguna de les fórmules que s’estableixen als apartats següents:

a) Gestió directa o gestió no contractual del servei.

b) Licitació i adjudicació d’un nou contracte pel procediment que legalment correspongui,

26.2. En el supòsit previst en el punt b) de l’apartat anterior, en l’anunci de licitació s’ha de fer constar que existeix un procediment de resolució contractual i que l’adjudicació esta subjecte a la condició resolutòria per al cas que no prosperi l’acció de resolució del contracte inicial. La formalització i l’inici de l’execució per part del nou contractista resta condicionada a la resolució definitiva en via administrativa del contracte anterior.

El contractista incurs en el procediment de resolució contractual no pot ser adjudicatari de la nova licitació. En el plec o document que regeix la nova contractació es poden establir compensacions econòmiques per als contractistes en cas que es faci efectiva la condició resolutòria a la què fa referència el paràgraf anterior.

26.3 Transitòriament, i fins que no es formalitzi la nova adjudicació prevista a l’article 26.2, es pot contractar amb una altra empresa o entitat, sempre que es donin totes les condicions següents:

a) Que es doni una situació d’emergència o risc social que impedeixi la prestació del servei amb les condicions requerides.

b) Que no es modifiquin les condicions essencials del contracte ni el pressupost base de licitació.

c) Que s’acrediti que l’empresa o entitat que assumirà la prestació de forma transitòria compleix els requisits de solvència i capacitat i no es troba incursa en cap prohibició de contractar.

El contracte transitori serà vigent, com a màxim, fins a un mes després de la data en què s’acordi definitivament en via administrativa la resolució del contracte. La resolució d’adjudicació del contracte transitori, degudament motivada, i el contracte formalitzat, es publiquen íntegres a la Plataforma de Serveis de Contractació Pública de Catalunya.

26.4 En tots els supòsits esmentats l’òrgan de contractació pot establir obligacions de subrogació total o parcial de les persones adscrites a l’execució del contracte. L’assumpció del servei per part de l’administració en aquestes circumstàncies en cap cas pot comportar que aquest personal assoleixi la condició de personal al servei de l’administració, ni donarà cap dret en relació a l’ingrés a la funció pública com a personal laboral, funcionari, estatutari o de qualsevol altre índole.

CAPÍTOL V. DISPOSICIONS ESPECIALS

SECCIÓ 1a. CONTRACTACIÓ DE SERVEIS SANITARIS

Article 27. Prestacions sanitàries

27.1 Es regeixen per aquesta llei les prestacions de serveis sanitaris, inclosos els serveis de personal mèdic i d’infermeria, no compreses a la legislació sectorial de serveis sanitaris tals com:

a) Serveis de consultes externes

b) Serveis d’urgències

c) Serveis d’hospital de dia i d’hospitalització a domicili

d) Serveis de rehabilitació hospitalària i ambulatòria

e) Serveis de diàlisi hospitalària i ambulatòria

f) Tractaments de reproducció humana assistida

g) Serveis de litotrípsia

h) Serveis de medicina nuclear

i) Serveis de cirurgia major ambulatòria

j) Serveis d’atenció primària de salut

k) Serveis d’atenció especialitzada d’àmbit comunitari

l) Serveis de centres de dia

m) Serveis d’atenció a les drogodependències

n) Serveis d’oxigenoterapia

o) Serveis de salut laboral que comportin la intervenció de personal mèdic o d’infermeria

p) Serveis dirigits a pacients sociosanitaris a través de dispositius específics

q) Serveis d’atenció a la salut sexual i reproductiva

r)Serveis de transport sanitari, inclosos els destinats a la cobertura d’esdeveniments, i el transport adaptat

s) Serveis de veterinària vinculats a la salut pública

t) Altres serveis sanitaris de caràcter complementari

27.2 Les prestacions sanitàries esmentades es consideren prestacions principals als efectes de l’àmbit d’aplicació d’aquesta Llei.

Article 28 Requisits específics de solvència en els contractes de serveis sanitaris

28.1 En les licitacions dels serveis sanitaris de l’article anterior s’ha d’exigir una qualificació subjectiva especial que acrediti l’experiència, la qualitat i la disponibilitat de mitjans adequats per complir amb la prestació de conformitat amb el que preveu aquesta Llei. Per poder participar en les licitacions, els interessats han de reunir els requisits següents:

28.1.1 Pel que fa a la solvència econòmica i financera, una quantia referida al volum de negocis en l’àmbit de les activitats corresponents a l’objecte del contracte, en relació com a mínim als tres darrers exercicis disponibles, a determinar en cada cas en el plec de clàusules o document que regeixi la contractació, i que en cap cas pot ser inferior al 75% del preu anual del contracte o lot al qual es concorre.

28.1.2 Pel que fa a la solvència tècnica o professional:

a) Els requisits tècnics d’acreditació o estàndards de qualitat que es determinin reglamentàriament o en el plec.

b) L’experiència prèvia en la gestió dels serveis objecte del contracte a determinar en cada cas en el plec o document que regeixi la contractació. En qualsevol cas l’experiència mai pot ser inferior a tres anys i amb un import anual no inferior al 60% del preu anual del contracte o del lot al qual es concorre.

c) La disposició d’un equip humà professional especialitzat en matèria de gestió dels serveis licitats.

Article 29 Criteris específics de valoració en els contractes de serveis sanitaris

29.1 En els contractes de serveis sanitaris s’exigeix i valora, en tot cas, disposar d’un pla de gestió en què, més enllà dels requisits mínims establerts en el plec o en el document que regeixi la contractació, es tinguin en compte elements com: la determinació d’objectius assistencials; els mitjans de control i garantia de la qualitat; els instruments per afavorir l’accessibilitat i la resolució dels serveis; els mecanismes per possibilitar la participació dels professionals en la gestió; les estratègies de millora de la gestió i prestació dels serveis; les polítiques de coordinació i potenciació del treball en xarxa amb altres dispositius assistencials; els plans per millorar la resposta a la demanda no urgent de serveis i resoldre situacions d’increment de la demanda i l’atenció domiciliària; els programes d’atenció a col·lectius socialment vulnerables, i els programes de promoció de la salut, els programes docents i els programes de recerca; la implicació i la corresponsabilització dels usuaris, així com les solucions d'innovació que aportin més valor afegit al servei, elements tots ells en relació amb els serveis objecte del contracte.

29.2 Es té en compte com a criteri d’adjudicació per determinar l’oferta econòmicament més avantatjosa el major valor afegit de l’oferta des de la perspectiva de qualitat i de garantia de continuïtat, accessibilitat, assequibilitat, disponibilitat i exhaustivitat dels serveis.

29.3 El preu, com a criteri d’adjudicació, no pot superar en la seva ponderació el 30% del total de la puntuació.

29.4 Com a criteri de qualitat en la prestació del serveis, es pot valorar el grau d’adequació dels mitjans personals adscrits al contracte, que ha de tenir en compte la idoneïtat dels professionals directius i del personal en atenció a la seva titulació i especialització, els programes de formació i control de qualitat.

Article 30 Condicions d’execució en els contractes de serveis sanitaris

30.1 En els contractes de serveis sanitaris regulats en aquesta llei no es permet la subcontractació de la prestació principal.

30.2 En el plec o document que regeix la contractació de serveis sanitaris s’ha d’incloure les condicions d’execució següents, que, si escau, es poden considerar obligacions essencials:

a) El compliment del pla de gestió del servei.

b) L’adequació dels mitjans personals adscrits al contracte pel que fa a la idoneïtat dels professionals directius i del personal en atenció a la seva titulació i especialització, i als programes de formació i control de qualitat.

c) La reinversió d’un percentatge mínim dels beneficis en la millora de la gestió i de la qualitat dels serveis objecte del contracte o la distribució de beneficis en base a criteris de participació.

SECCIÓ 2a. CONTRACTACIÓ DE SERVEIS SOCIALS I COMUNITARIS

Article 31. Prestacions de caràcter social i comunitari

31.1 Es regeixen per aquesta Llei les prestacions de serveis socials i comunitaris que es defineixen als apartats següents:

31.1.1 Els serveis de rehabilitació i de reinserció en l’àmbit de l’execució penal per a la jurisdicció d’adults i menors, així com els serveis de mediació i atenció a les víctimes

31.1.2 Els serveis de benestar social i de serveis socials, que no formin part de la cartera de serveis socials, incloses les prestacions accessòries i les integrades al servei, de lleure, acompanyament, assessorament i orientació i altres que requereixin un tracte directe de persona a persona. S’exclouen de forma expressa els serveis de consergeria i administratius.

31.1.3 Els serveis comunitaris destinats a gent gran, infants i joves, interns de centres penitenciaris i centres de menors, col·lectius desafavorits o amb necessitats especials, i els que es portin a terme en equipaments de la xarxa pública destinats a prestar serveis a la comunitat.

31.1.4 Els serveis d’ajuda a domicili i serveis de centres oberts

31.1.5 Els serveis de monitors, o d’atenció especial i acompanyament per a alumnes de l’ensenyament obligatori amb necessitats educatives especials o en situació de risc d’exclusió, i els serveis de suport o formació permanent al personal docent destinat a aquest alumnat.

31.1.6 Els serveis de gestió de llars d’infants.

30.1.7 La gestió mitjançant contracte de serveis o de concessió de serveis, d’equipaments de la xarxa pública amb funcions de servei a la comunitat.

31.1.8 Els serveis de formació ocupacional, d’inserció laboral per a col·lectius amb risc d’exclusió, i de formació d’adults.

31.1.9 Qualsevol altra prestació que es pugui tipificar com a contracte de serveis o de concessió de serveis, i que estigui inclosa en alguna de les classificacions CPV de l’annex I d’aquesta llei.

31.2 Les prestacions socials i comunitàries esmentades es consideren prestacions principals als efectes de l`àmbit d’aplicació d’aquesta Llei.

Article 32. Condicions d’execució i criteris de valoració en relació a l’accessibilitat dels serveis

32.1 Per tal de garantir el principi d’accessibilitat, es poden establir en els contractes de serveis socials i comunitaris com a condicions especials d’execució les següents:

a) Obligacions vinculades a l’accessibilitat dels serveis per a persones amb capacitat de mobilitat reduïda o amb especials dificultats.

b) Obligacions de prestació del servei en un radi geogràfic concret i amb facilitats d’accés mitjançant transport públic.

32.2 Es poden incloure com a criteris de valoració les millores o propostes en relació amb les condicions especials esmentades.

Article 33. Condicions d’execució i criteris de valoració en relació a la qualitat dels serveis

33.1 Com a forma d’assegurar la qualitat dels serveis socials i comunitaris es pot exigir que l’empresa o entitat acrediti una determinada qualificació o experiència directament vinculada a l’objecte del contracte respecte de les persones adscrites a la seva execució. Es pot exigir també que el contractista comuniqui qualsevol canvi en el personal adscrit a l’execució del contracte i que acrediti que el nou personal té com a mínim la mateixa experiència i titulació que l’anterior.

33.2 Es poden incloure com a criteris de valoració les millores o propostes en relació amb la qualificació o experiència de les persones adscrites a l’execució del contracte, així com aquells aspectes que puguin validar la seva implicació o motivació en relació amb les necessitats dels usuaris especialment sensibles o desafavorits.

Article 34. Requisits específics de solvència en els contractes de formació ocupacional

En els contractes de formació ocupacional, s’exigiran com a requisits de solvència tècnica els següents:

a) La inscripció en el Registre de Centres i Entitats de Formació del Servei d’Ocupació de Catalunya, en l’especialitat i família corresponent.

b) La Certificació de l’organisme que correspongui que acrediti que l’entitat o empresa pot impartir formacions conduents a titulacions oficials.

c) Que l’àmbit d’activitat del contractista en el sector productiu estigui directament relacionat amb l’àmbit d’activitat de la formació objecte del contracte.

SECCIÓ 3a CONTRACTACIÓ DE PRESTACIONS ACCESSÒRIES

Article 35. Prestacions Accessòries

Es regeixen per aquesta Llei els contractes del sector públic de serveis que tinguin per objecte alguna de les prestacions accessòries als serveis definits als articles 27 i 31 , que s’expressen als apartats següents:

a) Els serveis de restauració, cafeteria, menjador i subministraments de menjar i menús accessoris o integrats als serveis principals i els de menjador escolar. S’exclouen els serveis de màquines expenedores, així com els serveis de menjador exclusivament per al personal.

b) Els serveis d’allotjament accessoris o integrats als serveis socials, de reinserció o sociosanitaris i els derivats de situacions d’emergència o necessitat per a la població.

c) Els serveis esportius no federats i complementaris a activitats escolars, d’integració social, dirigits a la gent gran o vinculats a la salut pública.

d) Qualsevol altre objecte contractual que pugui incloure’s en la definició d’algun dels objectes contractuals de l’annex I i comporti la prestació d’un servei directe a la persona.

Article 36. Contractes de restauració i allotjament

36.1 En els contractes de serveis accessoris de restauració pública col·lectiva de centres d’ensenyament, centres hospitalaris i residències de gent gran s’ha d’incloure com a condició especial d’execució, l’obligació del contractista de servir aliments de producció agrària ecològica, producció integrada o dieta mediterrània, i un percentatge mínim de productes frescos i de temporada, en els termes i d’acord amb les definicions que estableixi el Departament de l’Administració de la Generalitat de Catalunya competent en matèria alimentària.

36.2 Es poden incloure com a criteris de valoració les millores o propostes en relació a les condicions especials esmentades.

36.3 En la resta de contractes de serveis accessoris de restauració de l’apartat a) de l’article 35 i d’allotjament que comporti servei de restauració de l’apartat b) del mateix article, s’ha d’establir algun criteri d’adjudicació vinculat amb l’alimentació en els termes expressats a l’apartat 1 d’aquest article.

Article 37. Contractes de prestació de serveis esportius

37.1 En els contractes de prestació de serveis esportius, les entitats o empreses contractistes han d’acreditar com a requisit de solvència l’especialització o experiència en activitats escolars, d’integració social, de gent gran o amb vinculació a la salut pública, segons l’objecte i finalitat del contracte.

37.2 Aquests contractes es poden acollir a la reserva que estableix l’article 38.

Article 38. Reserva de determinats contractes

38.1 Els òrgans de contractació poden reservar la participació en la licitació d’aquests contractes a les cooperatives, societats laborals, associacions sense ànim de lucre, i mutualitats, que tinguin com a finalitat social el servei públic, i a altres entitats amb la mateixa finalitat que acreditin que els treballadors, els usuaris o els associats formen part de les estructures de direcció o de la propietat i tenen capacitat d’influència, i que els beneficis que obtenen es reinverteixen a la finalitat de l’entitat o es redistribueixen entre els treballadors o associats en funció del treball o activitat aportada.

38.2 Poden ser objecte de reserva els contractes que tinguin per objecte alguna de les prestacions que consten a l’Annex II.

38.3 En aquests contractes, els licitadors no poden acreditar la solvència tècnica referent als mitjans personals per mitjans aliens.

38.4 La vigència d’aquests contractes, incloses les pròrrogues, no pot ser de més de tres anys.

38.5 En l’anunci de licitació d’aquests contractes cal fer referència expressa a l’article 77 de la Directiva 2014/24/UE, del Parlament Europeu i del Consell, de 26 de febrer de 2014, sobre contractació pública i per la qual es deroga la Directiva 2004/18/CE.

38.6 No es pot adjudicar, en base a la reserva d’aquest article, un contracte a una entitat que hagi estat contractista d’aquest mateix servei en els tres anys anteriors a la licitació.

38.7 Es pot establir un percentatge mínim de contractes anuals que han d’acollir-se a la reserva que estableix aquest article, mitjançant acord del Govern, o en el ens locals, de l’òrgan de govern de la corporació.

DISPOSICIONS ADDICIONALS

Primera. Serveis sanitaris

La determinació concreta de les tipologies i els supòsits de prestació de serveis sanitaris que es poden gestionar a través dels contractes públics regulats en aquesta Llei és la que s’estableixi en la llei que reguli el sistema d’ordenació sanitària de Catalunya.

Segona. Entitats beneficiàries de la reserva de l’article 38

En el moment en què s’aprovi la normativa reguladora d’empreses d’economia social, la descripció del tipus d’entitats que poden ser beneficiàries de la reserva de l’article 38 es remetrà a la definició que s’hi estableixi.

DISPOSICION FINALS

Primera. Règim jurídic general

En tot allò que no estigui regulat en aquesta llei, els contractes de serveis a les persones es regeixen pel que disposa la normativa vigent en matèria de contractació pública.

Segona. Aplicació supletòria

En la tramitació de les licitacions s’aplica de forma supletòria el que estableix la legislació vigent per al procediment obert o restringit, així com les mesures de gestió eficient en la tramitació regulades pel Decret-Llei 3/2016, de 31 de maig, de mesures urgents en matèria de contractació pública, o norma que el substitueixi.

Tercera. Llindars de publicitat comunitària

En cas que els llindars de publicitat comunitària que consten en aquesta Llei es modifiquin per part de l’òrgan competent de la Unió Europea, el conseller competent en matèria de contractació pública dictarà una ordre que transposi l’import que correspongui.

Quarta. Entrada en vigor

Aquesta llei entrarà en vigor transcorreguts 20 dies naturlas a comptar de l’endemà de la seva publicació al Diari Oficial de la Generalitat de Catalunya.

ANNEX I

Serveis socials i de salut i serveis connexes

75200000-8 Prestació de serveis per a la comunitat

75231200-6 Serveis relacionats amb l’empresonament i la rehabilitació de delinqüents

75231240-8 Serveis de reinserció

79611000-0 Serveis de cerca de feina

79622000-0 Serveis de subministrament de personal domèstic

79624000-4 Serveis de subministrament de personal d’infermeria

79625000-1 Serveis de subministrament de personal mèdic

85000000-9 Serveis de salut i assistència social

85100000-0 Serveis de salut

85110000-3 Serveis hospitalaris i serveis connexes

85111000-0 Serveis hospitalaris

85111100-1 Serveis hospitalaris de cirurgia

85111200-2 Serveis hospitalaris de medicina

85111300-3 Serveis hospitalaris de ginecologia

85111310-6 Serveis de fertilització in vitro

85111320-9 Serveis hospitalaris d’obstetrícia

85111400-4 Serveis hospitalaris de rehabilitació

85111500-5 Serveis hospitalaris de psiquiatria

85111600-6 Serveis ortòtics

85111700-7 Serveis de oxigenoterapia

85111800-8 Serveis de patologia

85111810-1 Serveis d’anàlisis de sang

85111820-4 Serveis d’anàlisis bacteriològiques

85111900-9 Serveis de diàlisis a l’hospital

85112000-7 Serveis de assistència hospitalària

85112200-9 Serveis d’ambulatori

85120000-6 Serveis d’exercici de la medicina i serveis connexes

85121000-3 Serveis d’exercici de la medicina

85121100-4 Serveis metges de medicina general

85121200-5 Serveis de metges especialistes

85121210-8 Serveis ginecològics o obstètrics

85121220-1 Serveis nefrològics o neurològics

85121230-4 Serveis cardiològics o de pneumologia

85121231-1 Serveis cardiològics

85121232-8 Serveis de pneumologia

85121240-7 Serveis de otorinolaringologia o radiologia

85121250-0 Serveis gastroenterològics i geriàtrics

85121251-7 Serveis gastroenterològics

85121252-4 Serveis geriàtrics

85121270-6 Serveis psiquiàtrics o psicològics

85121271-3 Serveis a domicili per a persones amb trastorns psicològics

85121280-9 Serveis oftalmològics, dermatològics o ortopèdics

85121281-6 Serveis oftalmològics

85121282-3 Serveis dermatològics

85121283-0 Serveis ortopèdics

85121290-2 Serveis pediàtrics o urològics

85121291-9 Serveis pediàtrics

85121292-6 Serveis urològics

85121300-6 Serveis de cirurgians especialistes

85130000-9 Serveis d’odontologia i serveis connexes

85131000-6 Serveis d’odontologia

85131100-7 Serveis d’ortodòncia

85131110-0 Serveis quirúrgics d’ortodòncia

85140000-2 Serveis varis de salut

85141000-9 Serveis prestats per personal mèdic

85141100-0 Serveis prestats per llevadores

85141200-1 Serveis prestats per infermers

85141210-4 Serveis de tractament mèdic a domicili

85141211-1 Serveis de tractament mèdic de diàlisi a domicili

85141220-7 Serveis de assessorament prestats per personal d’infermeria

85142000-6 Serveis parametges

85142100-7 Serveis fisioterapèutics

85142200-8 Serveis homeopàtics

85142300-9 Serveis d’higiene

85142400-0 Lliurament a domicili de productes per a incontinents

85143000-3 Serveis d’ambulància

85144000-0 Serveis d’institucions residencials de salut

85144100-1 Serveis de cures d’infermeria de residencies

85145000-7 Serveis prestats per laboratoris mèdics

85146000-4 Serveis prestats per bancs de sang

85146100-5 Serveis prestats per bancs d’esperma

85146200-6 Serveis prestats per bancs d’òrgans per a transplantament

85148000-8 Serveis d’anàlisis mèdiques

85149000-5 Serveis farmacèutics

85150000-5 Serveis d’imagineria

85160000-8 Serveis òptics

85170000-1 Serveis d’acupuntura i quiropràctica

85171000-8 Serveis d’acupuntura

85172000-5 Serveis de quiropràctica

85200000-1 Serveis de veterinària

85210000-3 Guarderies per a animals de companyia

85300000-2 Serveis d’assistència social y serveis connexes

85310000-5 Serveis d’assistència social

85311000-2 Serveis d’assistència social amb allotjament

85311100-3 Serveis de benestar social proporcionats a ancians

85311200-4 Serveis de benestar social proporcionats a minusvàlids

85311300-5 Serveis de benestar social proporcionats a nens i joves

85312000-9 Serveis d’assistència social sense allotjament

85312100-0 Serveis de centres de dia

85312110-3 Serveis de cura per a nens

85312120-6 Serveis de cura diürna per a nens i joves discapacitats

85312200-1 Repartiment a domicili d’aliments

85312300-2 Serveis d’orientació i assessorament

85312310-5 Serveis d’orientació

85312320-8 Serveis d’assessorament

85312330-1 Serveis de planificació familiar

85312400-3 Serveis de benestar social no prestats per institucions residencials

85312500-4 Serveis de rehabilitació

85312510-7 Serveis de rehabilitació professional

85320000-8 Serveis socials

85323000-9 Servei municipal de salut

98133100-5 Serveis per a la millora cívica i de suport als serveis per a la comunitat

98133000-4 Serveis prestats per associacions de caràcter social

98200000-5 Serveis d’assessorament sobre igualtat d’oportunitats

98500000-8 Cases particulars amb persones empleades

98513000-2 Serveis de ma d’obra per a particulars

98513100-3 Serveis de personal d’agència para particulars

98513300-5 Personal temporal per a particulars

98513310-8 Serveis d’ajut en tasques domèstiques

98514000-9 Serveis domèstics

Serveis educatius i de formació

80110000-8 Serveis d’ensenyament preescolar

80340000-9 Serveis d’educació especial

8041000-1 Serveis escolars diversos

80400000-8 Serveis d’ensenyament per adults i altres serveis d’ensenyament

Altres serveis comunitaris, socials i personals, inclosos els serveis prestats per sindicats, organitzacions polítiques, associacions juvenils i altres serveis prestats per associacions

98000000-3 Altres serveis comunitaris, socials o personals

Serveis religiosos

98131000-0 Serveis religiosos

Serveis d’hostaleria i restaurant

55100000-1 Serveis d’hostaleria

55200000-2 Zones d’acampada i altres allotjaments no hostalers

55210000-5 Serveis d’albergs juvenils

5522000-8 Serveis per a acampada

55221000-5 Serveis per a acampada amb caravana

55240000-4 Serveis de centres de vacances i llars de vacances

55241000-1 Serveis de centres de vacances

55242000-8 Serveis de llars de vacances

55243000-5 Serveis de colònies de vacances per a nens

55250000-7 Serveis d’arrendament d’allotjament moblat de curta durada

55270000-3 Serveis prestats per establiments d’allotjament que ofereixen llit i esmorzar 55300000-3 Serveis de restaurant i de subministrament de menjars

55310000-6 Serveis de cambrers de restaurant

55311000-3 Serveis de cambrers de restaurant per a clientela restringida

55312000-0 Serveis de cambrers de restaurant per a clientela en general

55320000-9 Serveis de subministrament de menjars

55321000-6 Serveis de preparació de menjars

55322000-3 Serveis d’elaboració de menjars

55330000-2 Serveis de cafeteria

55400000-4 Serveis de subministrament de begudes

55410000-7 Serveis de gestió de bars

55521000-8 Serveis de subministrament de menjars per a llars

55521100-9 Serveis de lliurament de menjars a domicili

55521200-0 Serveis de lliurament de menjars

55520000-1 Serveis de subministrament de menjars des de l’exterior

55524000-9 Serveis de subministrament de menjars para escoles

55510000-8 Serveis de cantina

55511000-5 Serveis de cantina i altres serveis de cafeteria per a clientela restringida

55512000-2 Serveis de gestió de cantina

55523100-3 Serveis de menjars per a escoles

Prestació de serveis per a la comunitat

75200000-8 Prestació de serveis per a la comunitat

Altres serveis

79622000-0 Serveis de subministrament de personal domèstic

79624000-4 Serveis de subministrament de personal d’infermeria

79625000-1 Serveis de subministrament de personal mèdic

80110000-8 Serveis d’ensenyament preescolar

80590000-6 Serveis de tutoria

85000000-9 Serveis de salut i assistència social

92600000-8 Serveis esportius

98133000-4 Serveis prestats per associacions de caràcter social

98133110-8 Altres serveis comunitaris, socials i personals, inclosos els serveis prestats per sindicats, organitzacions polítiques, associacions juvenils i altres serveis prestats per associacions.

ANNEX II

79622000-0 Serveis de subministrament de personal domèstic

79624000-4 Serveis de subministrament de personal d’infermeria

79625000-1 Serveis de subministrament de personal mèdic

80110000-8 Serveis d’ensenyament preescolar

80430000-7 Serveis d’ensenyament universitària per adults

80590000-6 Serveis de tutoria

85000000-9 Serveis de salut i assistència social

85100000-0 Serveis de salut

85110000-3 Serveis hospitalaris i serveis connexos

85111000-0 Serveis hospitalaris

85111100-1 Serveis hospitalaris de cirurgia

85111200-2 Serveis hospitalaris de medicina

85111300-3 Serveis hospitalaris de ginecologia

85111310-6 Serveis de fertilització in vitro

85111320-9 Serveis hospitalaris d’obstetrícia

85111400-4 Serveis hospitalaris de rehabilitació

85111500-5 Serveis hospitalaris de psiquiatria

85111600-6 Serveis ortòtics

85111700-7 Serveis d’oxigenoteràpia

85112100-8 Serveis relacionats amb roba de llit per a hospitals

85112200-9 Serveis d’ambulatori

85120000-6 Serveis d’exercici de la medicina i serveis connexos

85121000-3 Serveis d’exercici de la medicina

85121100-4 Serveis de metges de medicina general

85121200-5 Serveis de metges especialistes

85121210-8 Serveis ginecològics o obstetricis

85121220-1 Serveis nefrològics o neurològics

85121230-4 Serveis cardiològics o de neumologia

85121231-1 Serveis cardiològics

85121232-8 Serveis de neumologia

85121240-7 Serveis d’otorrinolaringologia o audiologia

85121250-0 Serveis gastroenterològics i geriàtrics.

85121251-7 Serveis gastroenterològics

85121252-4 Serveis geriàtrics

85121270-6 Serveis psiquiàtrics o psicològics

85121271-3 Serveis a domicili per a persones amb trastorns psicològics

85121280-9 Serveis oftalmològics, dermatològics u ortopèdics

85121281-6 Serveis oftalmològics

85121282-3 Serveis dermatològics

85121283-0 Serveis ortopèdics

85121290-2 Serveis pediàtrics u urològics

85121291-9 Serveis pediàtrics

85121292-6 Serveis urològics

85121300-6 Serveis de cirurgians especialistes

85130000-9 Serveis d’odontologia i serveis connexos

85131000-6 Serveis d’odontologia

85131100-7 Serveis d’ortodòncia

85131110-0 Serveis quirúrgics d’ortodòncia

85140000-2 Serveis varis de salut

85141000-9 Serveis prestats per personal mèdic

85141100-0 Serveis prestats per llevadores

85141200-1 Serveis prestats per infermers

85141210-4 Serveis de tractament mèdic a domicili

85141211-1 Serveis de tractament mèdic de diàlisi a domicili

85141220-7 Serveis d’assessorament prestats per personal d’enfermeria

85142000-6 Serveis paramèdics

85142100-7 Serveis fisioterapèutics

85142200-8 Serveis homeopàtics

85142300-9 Serveis d’higiene

85142400-0 Entrega a domicili de productes per a incontinents

85143000-3 Serveis d’ambulància

85144000-0 Serveis d’institucions residencials de salut

85144100-1 Serveis de cures d’infermeria de residències

85145000-7 Serveis prestats per laboratoris mèdics

85146000-4 Serveis prestats per bancs de sang

85146100-5 Serveis prestats per bancs d’esperma

85146200-6 Serveis prestats per bancs d’òrgans per a transplantament

85148000-8 Serveis d’anàlisi mèdic

85149000-5 Serveis farmacèutics

85150000-5 Serveis d’imagineria

85160000-8 Serveis òptics

85170000-1 Serveis d’acupuntura i quiropràctica

85171000-8 Serveis d’acupuntura

85172000-5 Serveis de quiropràctica

85300000-2 Serveis d’assistència social i serveis connexos

85310000-5 Serveis d’assistència social

85311000-2 Serveis d’assistència social amb allotjament

85311100-3 Serveis de benestar social proporcionats a gent gran

85311200-4 Serveis de benestar social proporcionats a minusvàlids

85311300-5 Serveis de benestar social proporcionats a nens i joves

85312000-9 Serveis d’assistència social sense allotjament

85312100-0 Serveis de centres de dia

85312110-3 Serveis de cures de dia per a nens

85312120-6 Serveis de cures de dia per a nens i joves discapacitats

85312200-1 Repartiment a domicili d’aliments

85312300-2 Serveis d’orientació i assessorament

85312310-5 Serveis d’orientació

85312320-8 Serveis d’assessorament

85312330-1 Serveis de planificació familiar

85312400-3 Serveis de benestar social no prestats per institucions residencials

85312500-4 Serveis de rehabilitació

85312510-7 Serveis de rehabilitació professional

85320000-8 Serveis socials

85322000-2 Programa d’acció municipal

85323000-9 Servei municipal de salut

92600000-7 Serveis esportius

98133000-4 Serveis prestats per associacions de caràcter social

98133110-8 Serveis proporcionats per associacions juvenils.

ANNEX III

A. Informació que ha de constar en els anuncis d’informació prèvia

1. Nom, adreça, inclòs codi NUTS, adreça electrònica i d’internet del poder adjudicador.
2. Breu descripció del contracte que es tracti, inclosos el valor estimat total del contracte i els números de referència de la nomenclatura CPV.
3. En la mesura en que ja es coneguin:
4. codi NUTS de l’emplaçament principal de les obres, en el cas de les obres, o codi NUTS del lloc principal del lliurament o d’execució en el cas dels subministraments i els serveis;
5. calendari de lliurament dels bens, de realització de les obres o de la prestació dels serveis i durada del contracte;
6. condicions per a la participació, i en concret:
* si escau, indicació de si el contracte públic està restringit a tallers protegits o si es preveu que sigui executat únicament en el marc de programes d’ocupació protegida.
* si escau, indicar si d’acord amb disposicions legals, reglamentàries o administratives, es reserva la prestació del servei a una determinada professió;
1. breu descripció de les característiques principals del procediment d’adjudicació que s’aplicarà.
2. Esment de que els operadors econòmics interessats hauran e comunicar al poder adjudicador el seu interès pel contracte o els contractes i data límit de recepció de manifestacions d’interès i lloc on s’hauran de trametre les manifestacions d’interès.

B. Informació que ha de constar en els anuncis de licitació

1. Nom, adreça, inclòs codi NUTS, adreça electrònica i d’internet del poder adjudicador.
2. Codi NUTS de l’emplaçament de les obres, en el cas de contractes d’obres, o codi NUTS del lloc principal del lliurament o d’execució, en els contractes de subministrament o de serveis.
3. Breu descripció del contracte que es tracti, inclosos els números de referència a la nomenclatura CPV.
4. Condicions per a la participació, i, en concret:
* si escau, indicació de si el contracte públic està restringit a tallers protegits o si es preveu que sigui executat únicament en el marc de programes d’ocupació protegida.
* Si escau, indicar si d’acord amb disposicions legals, reglamentàries o administratives, es reserva la prestació del servei a una determinada professió;
1. Termini o terminis per posar-se en contacte amb el poder adjudicador, amb vistes a participar.
2. Breu descripció de les característiques principals del procediment d’adjudicació que s’aplicarà.

C. Informació que ha de constar en els anuncis d’adjudicació de contractes.

1. Nom, adreça, inclòs codi NUTS, adreça electrònica i d’internet del poder adjudicador.
2. Breu descripció del contracte que es tracti, inclosos el número o els números de referència de la nomenclatura CPV.
3. Codi NUTS de l’emplaçament de les obres, en el cas de contractes d’obres, o codi NUTS del lloc principal del lliurament o d’execució, en els contractes de subministrament o de serveis.
4. Nombre d’ofertes rebudes.
5. Preu o gamma de preus (mínim/màxim) pagats.
6. Per a cada adjudicació, nom i adreça, inclòs codi NUTS, adreça electrònica i d’internet de l’operador o dels operadors econòmics adjudicataris.
7. Si escau, altres informacions.